‘n Muntflip om Huis–huis te speel. | Thulana
‘n Muntflip om Huis–huis te speel.
In ‘n eetplek, sit ek ‘n huilmammie en haar twee kleuters en beloer. Mammie snik in die foon en Ousus sit grootoog en omkyk wie stap by die ingang in en uit. Kleinsus pluk koponderstebô haar pop se geelplastiek hare uit. Heimlik wonder ek of sy ‘n bokspophuis het, en of sy ook huis-huis kan speel.
Ek onthou goed hoe ons huis-huis gespeel het. Ons het Ma se beddeken oor die eettafel getrek, en soos ‘n wafferse tent ingekruip. Dit was nie net sommer so affêre nie, daar moes eers geplan word. Net soos met Kroeks en Pote was daar vooraf beplan word; presies wie is wie. Niemand wou Oupa met sy seekat arms en spoegsoene; wees nie. Ons het muntstukke geflip om regverdig te kies wie was Oom Slinger. Ons wou almal sy dronkman trieks na-aap. Dink jou in: skelmpies direk uit bottels drink, musiek harder draai op die platespeler, plate krap, stry oor krummels op die tafel, opgooi oor die agterdeur en sy oopbek snork, op die naat van die rug!
Tannie Ralie skinnerbek oorkant die straat was ‘n gunsteling muntflip. Sy was vol groenkrullers en kon gereeld haar rondloopman uit die huisgesluit het; sy klere op die straatgestrooi het en sy bakkie vol duike geskop het.
In ons huis-huis spel het Oom Piet se wip-wip dogter met rooi lipstiek grootoog aanhang en bewondering afgedwing. Sy het saammet bikers rondgery en laatnag geklouter oor hulle voorhekkie. Sy was ‘n gunsteling karakter wat nou en dan met ‘n baba van die hospital afgekom het. Sy het kamtig oorsee gaan werk en was opslag ‘n lugwaardin en ‘n gawe skooljuffrou wat poppekinders goeie raporte gegee het. Sy het oor en oor getrou met ‘n vlieënier, ‘n boer, ‘n brandweerman ‘n seerower en Sol Kersner. Sy was dolgelukkig en het Juffrou Wêreld gewen en Sol gelos vir Prins Charles.
Ma- en Pa-speel was moeiliker, want dit was te beperk. Eers jaag hulle ons kamertoe. (al die poppe word in ‘n kartonboks neergelê). Dan kom die groot bekgeveg. (Ons jaag mekaar skree-skree deur en om die huis; partykeer met ‘n baksteen of bottermes in die hand; vir ekstra effek.) Dan slaat SY die kamerdeur toe, (ek duik onder die tafel se beddeken in)… en HY spring in sy sportsmouter en vat die pad… (my boet vlie weg op sy tjopper fiets dat die stof en spoeg spat). ..Sien, hopeloos te oninteressant.
Maar dán kom my boet terug met blomme uit die kerk se tuin, en die verbeterde Mammie bak sommer tjoklitkoek vir aandete. Die popkinders sit almal rustig en Heidie op TV en kyk. Pa roep die popkinders nader en speel bôl met hulle; sommer in die huis. Die popkinders mag soveel badwater intap as wat hulle lekkerkry en sjampoe-borrels tot by hulle nekke opklits. Almal piekniek onder die moerbyboom en die popkinders mag twee keer poeding eet; môre kan hulle skool ‘n mis gee.
Sondag middae as Ma-hulle gaan rus het, het ons op wolkouse in die houtgang op- en af-geskaats. Dan is “Klaarpraat”- paplepel uitgepluk. In ons huis-huis speletjie was daai paplepel gebruik om die braaivleisvuur mee aan te steek.
Kort voor vyf-uur moes ons klaar huis-huis gespeel wees; ons moes klaargebad met pajamas aan wees; huiswerk moes klaar wees of “Klaargepraat” is uitgepluk. Ons sluip op wolsokkies in die gang rond en wag om te sien wie begin die bekgeveg vannaand. Die volgende dag ‘brand’ ek weer daai blêrrie paplepel so terwyl ons huis-huis speel en ons hele gesin gaan weer saam op een lang strandvakansie. Almal is dan kalm en laggend gelukkig, en vir altyd saam.
Miskien kruip grootoog Ousus en Kleinsus vannaand onder ‘n kombers in, en speel met die kaalkop pop.
This entry was posted in Oumense se dinge and tagged Afrikaans, Huis, kinders, lekkertyd, speel on November 4, 2014 by Daniël Bezuidenhout.
← Ebola freaks out the uninformed Ek ken ‘n tweegatjakkals op ‘n myl… →
One thought on “‘n Muntflip om Huis–huis te speel.”
Son November 5, 2014 at 9:13 am
Hierdie sny vir my na aan die been.